ନୂଆଦିଲ୍ଲୀଃ କଂଗ୍ରେସ ପାଖରେ ଦେଖାଦେଇଛି ଟଙ୍କାର ଅଭାବ। ଦେଶର ସର୍ବପୁରାତନ ରାଜନୀତିକ ଦଳ କଂଗ୍ରେସ ଏବେ ଘୋର ଆର୍ଥିକ ସଙ୍କଟ ଦେଇ ଗତି କରିବା ଆରମ୍ଭ କରିଛି। ୬ ବର୍ଷ ହେଲାଣି କ୍ଷମତାଠାରୁ ଦୂରେଇ ରହିଛି ଦଳ। ଆଉ ଏପରି ସମୟରେ ଦଳ ପାଖରେ ଟଙ୍କା ଅଭାବ କଥା ସାମ୍ମାକୁ ଆସିଛି। ୨୦୧୪ରେ କ୍ଷମତାରୁ ହଟିବା ପରେ କଂଗ୍ରେସକୁ ଡୋନେସନ ମିଳିବାରେ ସମସ୍ୟା ସୃଷ୍ଟି ହେବାରେ ଲାଗିଛି। ଏଥିପାଇଁ ଦଳର ଶୀର୍ଷ ସ୍ତରୀୟ ନେତାମାନେ ରାଜ୍ୟସ୍ତରୀୟ ନେତାଙ୍କୁ ଏହି ସମସ୍ୟା ଉପରେ ଫୋକସ କରିବାକୁ କହିଥିବା ଜଣାପଡ଼ିଛି।
ନିକଟରେ କଂଗ୍ରେସର ଏଆଇସିସି ବୈଠକ ହୋଇଥିଲା। ଏହି ସମୟରେ କିଛି ନିର୍ଦ୍ଦିଷ୍ଟ ରାଜ୍ୟର ନେତାଙ୍କ ସହ ଦଳର ହାଇକମାଣ୍ଡ ଆର୍ଥିକ ସଙ୍କଟ ସମ୍ପର୍କରେ କଥା ହୋଇଥିବା କଥା ଜଣାପଡିଛି। ବିଶେଷ କରି ମହାରାଷ୍ଟ୍ର, ପଞ୍ଜାବ ଓ ଝାରଖଣ୍ଡର କଂଗ୍ରେସ ନେତାଙ୍କ ସହ ଏ ସମ୍ପର୍କରେ ଆଲୋଚନା କରାଯାଇଛି।
ବୈଠକରେ ଉପସ୍ଥିତ ଥିବା ସଦସ୍ୟଙ୍କୁ ଆର୍ଥିକ ସ୍ଥିତି ସମ୍ପର୍କରେ ଅବଗତ କରା ଯାଇଥିଲା ଓ ଏହାର ସମାଧାନ କରିବାକୁ ଦାୟିତ୍ୱ ନେବା ପାଇଁ କୁହାଯାଇଥିଲା। ଅବଶ୍ୟ ବୈଠକରେ ସାଂଗଠନିକ ସ୍ଥିତି ସମ୍ପର୍କରେ ମଧ୍ୟ ଆଲୋଚନା ହୋଇଥିଲା। ବିଜେପିକୁ ୭୪୨.୧୫ କୋଟି ଟଙ୍କା ଚାନ୍ଦା ମିଳିଥିବା ବେଳେ କଂଗ୍ରେସକୁ ୧୪୮.୫୮ କୋଟି, ଏଆଇଟିସିକୁ ୪୪.୨୬ କୋଟି, ଏନସିପିକୁ ୧୨.୦୫ କୋଟି ଓ ସିପିଏମକୁ ୩.୦୩ କୋଟି ଟଙ୍କା ମିଳିଛି।
ଅନ୍ୟପକ୍ଷରେ ଦିଲ୍ଲୀରେ ଥିବା କଂଗ୍ରେସ ମୁଖ୍ୟାଳୟ ଦଳର ଚିନ୍ତାକୁ ବେଶି ବଢ଼ାଇଛି। ଏହାର ଅଫିସି ବିଲଡିଂ ଦୀର୍ଘ ଦିନ ହେଲା ମରାମତି ହେଉଛି। କିନ୍ତୁ ଏହି କାମ ଶେଷ ହୋଇପାରୁନାହିଁ। ୟୁପିଏ କ୍ଷମତାରୁ ହଟିବା ଓ ବିଭିନ୍ନ ରାଜ୍ୟରେ ବିଜେପି ସରକାର ଗଠନ କରିବା କଂଗ୍ରେସର ପାଣ୍ଠି ସଂଗ୍ରହ ସମସ୍ୟାକୁ ବୃଦ୍ଧି କରିଛି। ଧୀରେଧୀରେ ଦଳକୁ ଚାନ୍ଦା କମିବା ଆରମ୍ଭ ହୋଇଛି।
